[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.4.2006

COM(2006) 161 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Αναθεώρηση της οδηγίας 2002/65/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2002, σχετικά με την εξ αποστάσεως εμπορία χρηματοοικονομικών υπηρεσιών προς τους καταναλωτές και την τροποποίηση των οδηγιών 90/619/ΕΟΚ, 97/7/ΕΚ και 98/27/ΕΚ του Συμβουλίου

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Αναθεώρηση της οδηγίας 2002/65/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2002, σχετικά με την εξ αποστάσεως εμπορία χρηματοοικονομικών υπηρεσιών προς τους καταναλωτές και την τροποποίηση των οδηγιών 90/619/ΕΟΚ, 97/7/ΕΚ και 98/27/ΕΚ του Συμβουλίου

Με την παρούσα ανακοίνωση, η Επιτροπή πληροφορεί το Ευρωπαϊκό Κοινοβούλιο και το Συμβούλιο σχετικά με την κατάσταση όσον αφορά την επανεξέταση της εφαρμογής της οδηγίας 2002/65 σχετικά με την εξ αποστάσεως εμπορία χρηματοοικονομικών υπηρεσιών προς τους καταναλωτές[1].

Αναθεώρηση

Η οδηγία 2002/65 προβλέπει την αναθεώρησή της από την Επιτροπή. Σύμφωνα με το άρθρο 20 παράγραφος 1 αυτής, μετά τη θέση σε εφαρμογή της εν λόγω οδηγίας, η Επιτροπή εξετάζει τη λειτουργία της εσωτερικής αγοράς στον τομέα των χρηματοοικονομικών υπηρεσιών όσον αφορά την εμπορία των υπηρεσιών αυτών. Επιδιώκει να αναλύσει και να προσδιορίσει τις δυσκολίες τις οποίες αντιμετωπίζουν, ή ενδέχεται να αντιμετωπίσουν, τόσο οι καταναλωτές όσο και οι προμηθευτές, ιδίως λόγω των διαφορών μεταξύ των εθνικών διατάξεων περί πληροφόρησης και δικαιώματος υπαναχώρησης. Επί πλέον, το άρθρο 20 παράγραφος 2 προβλέπει την υποχρέωση για την Επιτροπή να υποβάλει έκθεση, έως τις 9 Απριλίου 2006 το αργότερο, προς το Ευρωπαϊκό Κοινοβούλιο και το Συμβούλιο σχετικά με τα προβλήματα τα οποία αντιμετωπίζουν τόσο οι καταναλωτές όσο και οι προμηθευτές οι οποίοι επιθυμούν να αγοράσουν και να πωλήσουν χρηματοοικονομικές υπηρεσίες, και να διατυπώσει προτάσεις, εφόσον απαιτείται, για την τροποποίηση ή/και την περαιτέρω εναρμόνιση των διατάξεων περί πληροφόρησης και δικαιώματος υπαναχώρησης της κοινοτικής νομοθεσίας σχετικά με τις χρηματοοικονομικές υπηρεσίες ή/και εκείνες που προβλέπονται στο άρθρο 3 της εν λόγω οδηγίας (δηλαδή, διατάξεις σχετικά με την πληροφόρηση του καταναλωτή πριν από τη σύναψη μιας εξ αποστάσεως σύμβασης).

Κατάσταση του φακέλου

Η οδηγία 2002/65/EΚ τέθηκε σε ισχύ στις 9 Οκτωβρίου 2002. Σύμφωνα με το άρθρο 21 παράγραφος 1 αυτής, τα κράτη μέλη όφειλαν να θέσουν σε ισχύ την εν λόγω οδηγία το αργότερο στις 9 Οκτωβρίου 2004.

Όμως, η θέση σε ισχύ της οδηγίας καθυστέρησε: Μόνον 8 κράτη μέλη κοινοποίησαν στην Επιτροπή, έως το τέλος του 2004, τη θέση της σε ισχύ. Κατά το πρώτο τρίμηνο του 2005, η Επιτροπή έλαβε 4 ακόμη κοινοποιήσεις, κατά το δεύτερο τρίμηνο του 2005 επίσης 4 και κατά το τρίτο τρίμηνο του 2005 ακόμη 2. Με αυτές συμπληρώνονται 18 κοινοποιήσεις συνολικά, ένα έτος μετά τη λήξη της προθεσμίας για τη θέση σε ισχύ της οδηγίας. Συμπεριλαμβανομένων 2 επί πλέον κοινοποιήσεων που έλαβε στις αρχές του 2006, η Επιτροπή έλαβε κοινοποιήσεις από 20 κράτη μέλη μέχρι σήμερα. Πέραν αυτών, 2 κράτη μέλη διαβίβασαν αποσπασματικές κοινοποιήσεις. Όσον αφορά 2 άλλα κράτη μέλη, η Επιτροπή παρέπεμψε την υπόθεση στο Ευρωπαϊκό Δικαστήριο, ενώ μία ακόμη υπόθεση εξακολουθεί να ευρίσκεται υπό εξέταση.

Επί πλέον, η εξέταση που απαιτείται σύμφωνα με το άρθρο 20 παράγραφος 1 της εν λόγω οδηγίας έχει νόημα μόνον εφόσον η οδηγία όχι απλώς έχει τεθεί σε ισχύ, αλλά και εφαρμόζεται ήδη στα κράτη μέλη. Προς το σκοπό αυτό απαιτούνται επίσης ορισμένα αποδεικτικά στοιχεία σχετικά με την εφαρμογή της εν λόγω οδηγίας.

Επομένως, η Επιτροπή δεν ήταν σε θέση να εκπληρώσει τις απαιτήσεις του άρθρου 20 παράγραφος 1 της εν λόγω οδηγίας.

Έναρξη έρευνας και έκθεση της Επιτροπής

Για να καταστεί δυνατή η πλήρης εκτίμηση του αντίκτυπου της οδηγίας 2002/65 στην εσωτερική αγορά όπως ζητείται από την οδηγία, η Επιτροπή κίνησε διαδικασία έρευνας η οποία θα αποτελέσει τη βάση για την έκθεσή της (προκήρυξη διαγωνισμού: ΕΕ 2006/S 39 – 041355 της 25.2.2006). Μια συνολική έκθεση της Επιτροπής, στην οποία θα εξετάζονται τα θέματα που θίγονται στο άρθρο 20 της εν λόγω οδηγίας και πιθανώς θα περιέχονται προτάσεις για αναθεώρηση της οδηγίας, θα μπορεί να εκδοθεί την άνοιξη του 2008.

Η Επιτροπή καλεί το Ευρωπαϊκό Κοινοβούλιο και το Συμβούλιο να λάβουν δεόντως υπόψη αυτό τον αναθεωρημένο σχεδιασμό.

[1] Οδηγία 2002/65 της 23.9.2002, ΕΕ L 271 της 9.10.2002, σ. 16.